Referat af

**Ordinær generalforsamling, den 23. maj 2015 kl. 10.00**

**på Hotel Tannishus, Tversted**

Bestyrelsen, Henning Bak (formand), Søren Steensen (kasserer), Peder Norman Pedersen, Kaj Vestergaard og Poul Holm (sekretær) var mødt.

Følgende medlemmer (mange med ægtefæller m.v.) var mødt
(bestyrelsesmedlemmer understreget):

Spættevej nr. 3, 4, 6, 8, 10 og 11

Mellemklitvej nr. 20 og 24 B

Vester Klitvej nr. 2, 4 B, 6, 8, 14 B, 18, 19, 20, 30, 32 og 49

Ålehulvej 2, 5

For generalforsamlingen forelå følgende dagsorden, udsendt 13. april 2015:

1. Valg af dirigent
2. Formandens beretning
3. Godkendelse af regnskab for 2014
Regnskab for 2014 er vedhæftet.
4. Fastsættelse af kontingent for 2015
Bestyrelsen foreslår kontingentet uændret til 500 kr.
5. Indkomne forslag
6. Valg af 3 medlemmer til bestyrelsen
Henning Bak, Kaj Vestergaard og Søren Steensen er på valg og er villige vil at modtage genvalg.
7. Eventuelt

Formanden bød velkommen på en solbeskinnet, om end kølig forårsdag.

Formanden foreslog, at forsamlingen påbegyndte behandlingen af dagsordenen.

 **Ad punkt 1 – valg af dirigent**

Formanden efterlyste forslag til dirigent.

Finn Nielsen (VKV 19) blev uden modkandidater valgt som dirigent.

Dirigenten konstaterede, at generalforsamlingen var lovligt indkaldt med en dagsorden, udsendt den 13. april 2015.

**Ad punkt 2 – formandens beretning**

Dirigenten gav ordet til formanden.

Formanden nævnte, at vejlavet udstråler en rolig og god atmosfære, hvor der ikke er den store udskiftning af beboere. Der bygges nye huse og andre renoveres fuldstændig ved fjernelse af det gamle hus. Vi har en rolig og god atmosfære i hele området med ganske få gnidninger, der kan have givet anledning til lidt irritation. Der har været en skiltesag, som jeg er sikker på, at Poul senere vil omtale.

Vi er forskånet for de indbrud og alt holdes i en god og pæn stand omkring husene.

Formanden takkede Peter, som til alles tilfredshed har taget sig af stien til vandet og klippet den til.

Formanden selv har taget sig af vej og dræn. Vejen fik en stor overhaling inden pinse sidste år og det holdt godt over sommeren, men det var vist nok den dyreste reparation, vejlavet har haft indtil dato. Efteråret og vinteren blev hård ved vejen med enormt megen regn, så vejen blev godt hullet. Kjeld Thomsen mente, at en eventuel vedligeholdelse i løbet af vinteren ville være spild af penge, da arbejdet ikke vil virke efter hensigten på grund af den megen regn. Formanden gik tidligere end normalt vejene igennem og dele af Vester Klitvej fik en ekstra tur inden påske i år. I slutningen af april fik alle veje den store tur og vores grus depoter blev fyldt op igen. Med så tidlig en vedligeholdelse kommer der helt sikkert en ekstra vedligeholdelse af vejene.

Drænene har i det forløbne år drillet og som sædvanlig har det især været strækningen mellem Spættevej og Ålehulvej, der har været værst. Strækningen må jævnligt spules og blev spulet i maj sidste år, hvorefter det gik fint indtil midten af vinteren, hvor det kunne konstateres, at drænet på Vester Klitvej og ind i skoven ikke ville trække. Ved brønden kunne man konstatere, at den var fyldt med vand til jordoverfladen, og der var masser af okker på jorden omkring brønden. Vandet stod højt i området, og det kunne konstateres, at vandet ikkeløb ind i skoven. Der måtte derfor være en prop et sted.

Drænledningen blev spulet, men på grund af drænets længde måtte der graves ned til drænledningen og der blev sat en rensebrønd. Det hele blev spulet igennem og der kom gang i vandet i drænet - rørene var helt fyldt med vand og det løber, om end ikke så hurtigt, som hvis der er luft i rørene. Så det må vi nok leve med. Formanden fik hjælp af Kaj og den åbne grøft i skoven blev renset op. Det er et arbejde, der ellers påhviler lodsejeren.

Det var ikke slut med problemerne, da en lodsejer på Spættevej konstaterede, at drænledningen ikke trak, og vandet stod højt i grøften. Vi måtte igen have fat på Kjeld Thomsen, der foretog en spuling igen, og det viste sig, at der var en prop tæt på bebyggelsen på Mellemklitvej. Der blev også rykket selvsåede buske op i grøften, fordi deres rødder kan vokse ind i drænet og blokere for vandet. Det er de enkelte lodsejere op til drænledningen, som skal rykke de selvsåede buske/træer.

Nu ser alt ud til at glide og vi kan kun håbe, at der ikke kommer så meget regn igen.

Formanden og Peter deltog i det tidlige forår i et fællesmøde med andre vejlav i området. Der fremkom på mødet et ønske om, at der skulle laves et kort med angivelse af stierne. Det vil betyde, at alle friarealerne vil blive markeret som stier. Vi havde besluttet på forhånd, at det var vi ikke interesseret i at deltage i. Vi mener det er nok med de officielle badestier.

Formanden takkede Poul for kommunikationen. Poul har lovet, at hjemmesiden nok skal komme i orden. Formanden takkede også Søren for at holde styr på økonomien.

Beretningen blev sat til debat.

Der blev fra salen spurgt til, hvad bestyrelsen havde foretaget sig med hensyn til Flodbækkens udløb i stranden, som blev omtalt på sidste generalforsomling. Det er både et problem med passagen og med, at bækken æder sig ind på klitterne. Formanden beklagede, at han ikke havde fået spørgsmålet rejst over for kommunen.

Der var ikke i øvrigt bemærkninger til formandens beretning, der blev godkendt med applaus.

**Ad punkt 3 - Godkendelse af regnskab for 2013**

Kassereren gennemgik regnskabet, der balancerer med et kontant bankindestående på 69.416,87 kr. efter et lille overskud på 1.051,50 kr.

Regnskabet godkendtes.

**Ad punkt 4 – Fastsættelse af kontingent**

Der var ingen bemærkninger til bestyrelsens forslag om uændret kontingent for 2015 på 500 kr. Forslaget blev derfor vedtaget.

**Ad punkt 5 – Indkomne forslag fra medlemmerne**

Formanden meddelte, at der ikke var indkommet forslag. Der var dog et medlem, der havde foreslået, at der blev skiltet med ”Uvedkommende færdsel forbudt” for at forhindre, at biler blev parkeret i området ved stierne til havet. Formanden havde undersøgt kommunens holdning til en sådan skiltning og havde fået den tilbagemelding, at hverken kommunen eller politiet kunne gå ind for en sådan skiltning. Han havde refereret denne holdning videre til det pågældende medlem, som herefter ikke fastholdt forslaget. Til gengæld vil kommunen overveje en sommerskiltning om hastighedsbegrænsning på Plantørvej.

**Ad punkt 6 – valg af 3 medlemmer til bestyrelsen**

Henning Bak, Kaj Vestergaard og Søren Steensen bekræftede, at de var villige til genvalg.

Der var ikke andre forslag og de 3 blev valgt med applaus.

**Ad punkt 7 – Eventuelt**

Der blev fra salen udtrykt tilfredshed med, at affaldet ved pælen ved stien tæt på stranden var fjernet.

Det blev fra forskellig side oplyst, at affaldet mest sandsynligt *ikke* stammer fra gæster på stranden, men er i landskyllet affald, som forbipasserende i den bedste mening har samlet op og samlet ved pælen.

Formanden oplyste i den forbindelse, at kommunen ikke vil opstille affaldsstativer på stranden, men alene nøjes med en affaldscontainer ved nedkørslen til stranden. Andre steder har erfaringer med ikke at have affaldsstativer været positive, idet manglende affaldsstativer signalerer, at man selv må slæbe sit affald med hjem (eller til nærmeste affaldscontainer).

Poul Holm (Spættevej 10) bemærkede, at vejlavets hjemmeside hedder [www.vesterklitvej.dk](http://www.vesterklitvej.dk). Hjemmesiden er fortsat under konstruktion og han beklagede, at hjemmesiden ikke var færdig endnu. Han lovede imidlertid, at det ville ske i løbet af højst 4 uger. Han mindede om, at nabovejlavet på Gøgevej har en (ganske imponerende) hjemmeside men navnet www. vesterklit.dk., som også indeholder mange nyttige henvisninger.

Poul Holm supplerede sidste års oplysninger om det hastighedsskilt (30 km/t), der ud for hans ejendom (Spættevej nr. 10, der er en hjørnegrund ud til Mellemklitvej) har været opsat uden hans billigelse. Under generalforsamlingen 2014 oplyste formanden:

Ja så kom skiltekrigen - flere har modtaget et 3 sider tæt skrevet brev fra vores nabo- vejlav på Mellemklitvej.

Det hele startede med, at jeg rettede henvendelse til John Green-Andersen på Nordlysvej for at få telefonnummer på den nye formand for vejen. Jeg havde en kort samtale med ham, men kunne ikke få et telefonnummer. 3 dage efter lå et brev i min postkasse og skiltene var malet over samme dag.

Jeg rettede henvendelse til den nye formand for Mellem Klitvej. Vi fik en god dialog, som resulterede i, at vi lavede en aftale. Hun meddelte dog senere, at hun havde afleveret formandskabet tilbage til John Green-Andersen. Han ringede til mig senere på året og beskyldte mig – os for at have fjernet tavlen, som havde opsat på hjørnet af Spættevej-Mellem Klitvej, og jeg/vi ville blive politianmeldt.

Jeg fortalt ham kort og godt, at en sådan beskyldning ville jeg ikke finde mig og dersom han gjorde det, ville han få en injuriesag på halsen. Samtalen blev derefter afbrudt af mig.

Jeg har ikke svaret på hans brev som han har omdelt, da tonen i brevet ikke ville føre noget med sig.

Skiltet var stærkt generende og helt overflødigt. Det blev ret kort tid efter opstillingen fjernet, men beklageligvis opsat igen, og denne gang på hans grund. Opsætteren erkendte, at skiltet var opsat på ”fremmed ejendom” uden tilladelse, hvorefter det blev nedtaget, men desværre kort efter opsat på den anden side af vejen (ud for Mellemklitvej 18). Skiltet står ikke i Vester Klitvejs Vejlavs område, og Poul Holm er ikke medlem af nabovejlavet (der formodes at have opsat skiltet), og er heller ikke blevet opfordret til at blive medlem. Kommunen gav oprindelig udtryk for, at kommunen havde givet tilladelse til opsætning af skiltet, men har trods opfordring ikke givet aktindsigt i en sådan tilladelse. Poul Holm talte i løbet af sommeren 2014 med den nye formand for Grundejerforeningen Mellemklitvej, som skulle være blevet etableret, og som tilsyneladende havde givet kommunen det indtryk, at der var indforståelse med skiltet, blot det blev sænket. Poul Holm har fastholdt over for kommunen, at han mener skiltet som helt overflødigt og generende bør tages ned, og det har kommunen for nylig meddelt påbud om efter høring af politiet og Vejdirektoratet. Skiltet er herefter blevet fjernet. Poul Holm fandt resultatet meget tilfredsstillende, også som understregning af, at der ikke er fri adgang til at opsætte skilte i et meget sårbart område.

Da ikke flere ønskede ordet afsluttede formanden mødet, takkede dirigenten for kompetent ledelse af mødet og ønskede alle en god sommer.

Generalforsamlingen hævet.

Efter generalforsamlingen konstituerede bestyrelsen sig således:

* Henning Bak (formand) tlf 2250 4399, henning.bak@mail.dk
* Kaj Vestergaard tlf 2920 8700, kaj.vestergaard@oncable.dk
* Søren Steensen tlf.2526 8393,helledisteensen@stofanet.dk
* Peder Norman Pedersen tlf 9892 0836, pnp@ucn.dk
* Poul Holm (sekretær) tlf 2299 6698, poulholm@mail123.dk

For referatet:

Poul Holm